Henrik Kristoffersen

Karriere

Allerede som 17-åring i 2012 ble Kristoffersen norsk mester i slalåm.
Han debuterte 18 år gammel under VM i alpint 2013 med 20.-plass i storslalåm, mens han kjørte ut i andre omgang i slalåm.
I det første slalåmrennet i verdenscupen 2013–14 i Levi i Finland ble Kristoffersen nummer tre. Han ble med det første nordmann på pallen i et WC slalåmløp siden Truls Ove Karlsens seier i Slovenia 29. februar 2004.
Han fortsatte å levere toppresultater før han i det 4. rennet kom på en ny 3.-plass i Adelboden den 12. januar, og den 28. januar 2014 ble Kristoffersen den yngste norske alpinisten som vant et verdenscuprenn da han vant slalåmrennet i Schladming.
I OL 2014 i Sotsji ble Kristoffersen nummer ti i storslalåm. I spesialøvelsen slalåm lå Kristoffersen som nummer 15 etter første omgang. I andre omgang kjørte han seg opp til bronsemedalje. Mario Matt og Marcel Hirscher sikret dobbeltseier til Østerrike. 
Den 8. mars 2014 tok han sin første pallplassering i storslalåm i Kranjska Gora bak Ted Ligety og Benjamin Raich.
I OL 2018 Pyeongchang tok han sin andre olympiske medalje i storslalåm, bak storfavoritten Marcel Hirscher. I slalåmkonkurransen kjørte Marcel Hirscher ut i første omgang der Henrik tok ledelsen. Henrik hadde til da aldri tapt et slalåmrenn som han ledet etter første omgang, men han kjørte også ut andre omgang.

Sesongen 2014–15

Som i 2013 startet Kristoffersen sesongens første slalåmrenn i verdenscupen 2014–15 i Levi i Finland på pallen, og denne gang med seier. Han slo den østerrikske eneren Marcel Hirscher.
I junior-VM 2015 i Hafjell tok han gull både i storslalåm og slalåm. Det var Kristoffersens femte og sjette gull i junior-VM. Han slo dermed Benjamin Raichs rekord på fem på herresiden og tangerte Sabine Ginthers rekord på seks gull fra årene 1987–1989.

Sesongen 2015–16

Etter en kanonstart på sesongen med seire i Val-d’Isère, Madonna di Campiglio og Adelboden kjørte Henrik Kristoffersen inn til seier i legendariske Lauberhornrennene i Wengen 17. januar 2016. Kristoffersen ledet etter førsteomgangen, men hadde gitt bort ledelsen og lå fem hundredels sekund bak lederen på siste mellomtid. Etter en forrykende avslutning var likevel Kristoffersen overlegen i mål med en seiersmargin på 30 hundredels sekund. Helgen etterpå vant Kristoffersen som første nordmann slalåmen i legendariske Hahnenkammrennene i Kitzbühel. Med denne seieren ble Kristoffersen mestvinnende nordmann i slalåm i verdenscupen. Finn Christian Jagge har sju seire. Kristoffersen er den første som vinner slalåmen i Adelboden, Wengen og Kitzbühel samme sesong. Kristoffersen vant sitt sjette slalåmrenn for sesongen da han vant flomlysrennet i Schladming. Det var første gang en alpinist vant seks verdenscuprenn i slalåm i én sesong siden Alberto Tomba vant sju sesongen 1994/95. Også Ingemar Stenmark og Marc Girardelli klarte sju seire i én sesong, i henholdsvis 1976/77 og 1984/85.

Sesongen 2016–17

Etter åttendeplass i storslalåmen i sesongåpningen i Sölden, valgte Kristoffersen å stå over sesongens første slalåmrenn i Levi. Det skjedde etter at Kristoffersen hadde saksøkt Norges Skiforbund for å få lov til å kjøre med Red Bull-reklame på hjelmen, slik andre utøvere hadde gjort i flere år. Deretter kom Kristoffersen på pallen i de neste slalåmrennene han stilte opp i, med førsteplasser i Val d'Isère , Madonna di Campiglio, Adelboden, Wengen og Schladming. Kristoffersen ble nummer to både i slalåmcupen og i verdenscupen sammenlagt denne sesongen.

Sesongen 2017–18

I de tolv første rennene i verdenscupen kom Kristoffersen på pallen i ti av dem, men det ble bare andre- og tredjeplasser. Først i det 13. rennet, i legendariske Hahnenkammrennene i Kitzbühel, kom sesongens første, og eneste, seier. Kristoffersen ble nummer to i verdenscupen sammenlagt og nummer to både i slalåm- og storslalåmcupen denne sesongen.